Opel Corsa E

Opel Corsa E on Opel Corsan viidennen sukupolven malli, jota valmistettiin vuosina 2014–2019.

Opel Corsa E (2014–2019) 

Viidennen sukupolven Corsa esiteltiin Pariisin autonäyttelyssä syksyllä 2014. Auto perustuu samaan perusrakenteeseen kuin edeltäjänsä, joten mitat olivat pysyneet lähes identtisinä. Ulkopuoli ja sisusta oli kuitenkin uudistettu täysin, eikä alustassa ole ainuttakaan samaa komponenttia kuin edellisen sukupolven mallissa. Sisustusmateriaalit olivat laadultaan huomattavasti aikaisempaa korkeatasoisempia. Sekä ulko- että sisäpuolen muotoilussa on samanlaisia piirteitä kuin vuonna 2012 esitellyssä Opel Adamissa.

Vuoden 2014 Euro NCAP -kolaritestistä Corsa E sai tulokseksi neljä tähteä viidestä.

Corsassa oli mahdollista valita kahden alustaratkaisun väliltä. Vakiona oli Comfort-alusta, joka soveltuu 14–16-tuumaisille pyörille. Urheilullisempi Sport-alusta tuli vakiona pyöräkoon ollessa 17 tuumaa. Sen sai myös valinnaisena 16-tuumaisten pyörien yhteyteen.Corsa E:ssä oli paljon varusteita, joita oli aiemmin totuttu näkemään vain suurempien kokoluokkien autoissa. Esimerkiksi bi-xenon-ajovalot ja liikennemerkkien tunnistusjärjestelmä Opel Eye olivat saatavana Corsaan joko vakio- tai lisävarusteina versiosta riippuen. Lisävarusteiseen IntelliLink-tietoviihdejärjestelmään voi yhdistää älypuhelimen, jolloin siihen voi ladata erilaisia sovelluksia, muun muassa navigointijärjestelmän ja internetradion.

Moottoriosastolla suurin uudistus oli kolmesylinterinen 1,0-litrainen (90/115 hv) bensiinimoottori. Aiemman 1,2 litran Twinport-moottorin korvasi Suomessa uusi 1,4-litrainen Ecotec (75/90 hv). Sen 90-hevosvoimaisen version yhteyteen sai halutessaan kuusivaihteisen automaattivaihteiston, joka oli ensimmäinen laatuaan B-segmentissä, tai vaihtoehtoisesti viisivaihteisen Easytronic-robottivaihteiston. Manuaalivaihteisto on 1,4-litraisessa viisivaihteinen ja 1,0-litraisessa kuusivaihteinen. Dieselmoottorina oli 1,3-litrainen CDTI (75/95 hv) start/stop-järjestelmällä ja viisivaihteisella manuaalivaihteistolla.

Pakettiautoversio Corsavanin moottorivaihtoehtoina olivat 1,2-litrainen (70 hv) Ecotec-bensiinimoottori sekä 1,3 CDTI. Molempien yhteydessä voimansiirtona on viisivaihteinen manuaalivaihteisto.

Varustetasot olivat alun perin Suomessa Enjoy ja Cosmo.

Enjoy-varusteluun kuului kuusi turvatyynyä, ESP, 15 tuuman teräsvanteet pölykapselein, mäkilähtöavustin, sähköikkunat edessä, vakionopeudensäädin, nahkaverhoiltu lämmitettävä ohjauspyörä, turvavyönmuistutin edessä ja takana, manuaali-ilmastointi, radio/CD-soitin ja Bluetooth-järjestelmä. Enjoy More -varustepaketin mukana sai automaatti-ilmastoinnin, 15 tuuman kevytmetallivanteet, pysäköintitutkan taakse sekä valo- ja näkyvyyspaketin.

Vain viisiovisena saatavassa Cosmossa oli lisäksi 15 tuuman kevytmetallivanteet, automaatti-ilmastointi, etusumuvalot, osittain nahkaverhoillut istuimet, kromatut ikkunankehykset ja ovenkahvat, bi-xenon-ajovalot LED-päiväajovaloilla ja punainen sisävalaistus. Valinnainen Cosmo Premium -varustepaketti lisäsi varustukseen IntelliLink-multimediajärjestelmän, 16 tuuman kevytmetallivanteet, lämmitettävän tuulilasin, pysäköintitutkan eteen ja taakse sekä tummennetut takaikkunat.

Mallivuodelle 2016 dieselmoottoreita uudistettiin. Uuden sukupolven turboahdin toimii aikaisempaa alhaisemmilla kierroksilla ja on äänieristetty. Myös pakosarja ja kaksoismassavauhtipyörä vaihtuivat niin ikään uusiin. Teho ja vääntömomentti pysyivät ennallaan uudistuksista huolimatta, mutta melutason sanottiin olevan huomattavasti alhaisempi ja moottorin käynnin aiempaa tasaisempaa. Easytronic-vaihteisto tuli samaan aikaan saataville dieselmoottorin yhteyteen.

Vuoden 2015 lopussa Corsa sai aiemmin Astrassa esitellyn päivitetyn R4.0 IntelliLink -tietoviihdejärjestelmän, joka on liitettävissä Apple CarPlay- ja Android Auto -sovellusten kanssa. Varustetasojen nimiksi Suomessa vaihtuivat Active ja Innovation.

Corsa OPC/VXR 

Helmikuussa 2015 Opel esitteli suorituskykyisen OPC-version E-Corsasta. 1,6-litraisen turbomoottorin teho on noussut edellismallista 207 hevosvoimaan ja vääntö 245 newtonmetriin. Overboost-järjestelmän avulla vääntö voi nousta väliaikaisesti 280 newtonmetriin asti. Kiihtyvyys nollasta sataan on 6,8 sekuntia ja huippunopeus 230 km/h. Corsa OPC:ssä on mukautuva urheilullinen alusta, joka on 10 millimetriä normaalia matalampi. Edessä jarrulevyt ovat 308 millimetriä halkaisijaltaan ja vannekoko on 18 tuumaa. Autossa on myös Remuksen pakoputkisto kahdella ulostuloaukolla.  

OPC-mallin ulkonäkö on paljon tavallista Corsaa aggressiivisempi urheilullisine puskureineen, takaspoilereineen ja takaosan diffuusoreineen. Sisällä on ruudutettu kangasverhous tai vaihtoehtoisesti Recaron nahkaverhoillut urheiluistuimet, OPC-ohjauspyörä ja vaihteenvalitsimen nuppi sekä alumiiniset polkimet. Kojelaudassa on aina auton ulkoväriin sointuvat koristelistat.

Opel tarjosi Corsaan myös OPC Performance -pakettia, jossa on OPC:n perusominaisuuksien lisäksi Drexlerin tasauspyörästö, entistäkin urheilullisempi alusta ja Brembon jarrujärjestelmä 330 millimetrin jarrulevyillä edessä.

Lähteet

Viitteet

Aiheesta muualla 

Corsa E
B-segmentin autot
2010-luvun autot